Lena Einhorn

Lena Einhorn (født 1954) er en svensk lege, forfatter og regissør. Som medisiner hadde hun tidligere en karriere som onkolog og virolog, men ble etter hvert forfatter og regissør på heltid. Hun er datter av Nina och Jerzy Einhorn, og søster av Stefan Einhorn.

Verker 
Lena Einhorn har skrevet en bok om sin mor Nina, som var en av de få polske jødene som overlevde nazistenes beleiring av ghettoen i Warszawa under andre verdenskrig. Boken het Ninas resa – En överlevnadsberättelse og kom ut i Sverige våren 2005. Norsk utgave kom i 2006 under tittelen Ninas reise - en overlevelseshistorie. Den vant den svenske August-prisen i klassen for Beste Fagbok i 2005. I november 2005 hadde Lena Einhorns film Ninas reise, som bygget på samme historie som boken, premiere. Filmen vant to Guldbagger, én for Beste Film og én for Beste Manus. Den ble også tildelt byen Göteborgs store filmpris samme år. 

Blant Lena Einhorns øvrige arbeid kan nevnes filmen Handelsresande i liv, som vant Prix Europa i 1999. Filmen handler om jødiske Gilel Storch som flyktet fra Litauen til Sverige i 1940. I Sverige bestemte Gilel Storch seg for å forsøke å redde andre jøder ut av nazistenes konsentrasjonsleire, noe som i andre verdenskrigs siste fase førte til konkrete forhandlinger med SS- og Gestaposjefen Heinrich Himmler. Den som foretok selve den farlige reisen til forhandlingene i Tyskland var den svenske, jødiske forretningsmannen Norbert Masur. Einhorn har også gitt ut historien om Gilel Storch i bokform. 

I 2006 vakte Einhorn oppmerksomhet med boken Vad hände på vägen till Damaskus?, der hun forsøker å sammenligne Det nye testamentet med samtidige historiske kilder. Dette førte henne frem til den dristige og enestående hypotesen at Jesus og Paulus var en og samme person. Litteraturanmelderen i Svenska Dagbladet kalte dette for "en problematisk hypotes som nog skapar fler svårigheter än den löser". En anmelder i avisen Hallands Nyheter hevdet at boken har "spekulativa vändningar med närmast raljanta antydningar kring sed och osedlighet utifrån synnerligen sekundära källor". I en artikkel i Dagens Nyheter karakteriserte den svenske erkebiskopen K.G. Hammar Einhorns hypotese som "knappast rimlig"; samtidig mente Hammar at Einhorns "nyfikna historiska granskning är lysande läsning" og "imponerande kryddsättning av en mycket läsvärd bok".

Bibliografi 
Lena Einhorn har skrevet følgende bøker:
 Handelsresande i liv: Om vilja och vankelmod i krigets skugga, Prisma 1999, ISBN 91-7263-784-6.
 Ninas resa - En överlevnadsberättelse, Prisma 2005, ISBN 91-518-4445-1.
 Ninas reise - en overlevelseshistorie, Humanist forlag 2006, •ISBN 9788292622179.
 Vad hände på vägen till Damaskus? På spaning efter den verklige Jesus från Nasaret, Prisma 2006, ISBN 91-518-4685-3.

Priser og utmerkelser 
 2005 – Augustprisen
 2005 – Guldbagge i klassen for Beste Film
 2005 – Guldbagge i klassen for Beste Manus

Referanser

Eksterne lenker 
 
 
  Lena Einhorns hjemmeside
  (Ninas resa)

Svenske forfattere
Svenske regissører
Onkologer
Virologer